የትምህርት ቤቶች ውድድር መቀዛቀዝ ተተኪ ስፖርተኞች እንዳናፈራ አድርጓል
20 ዓመት ወዲህ
ያለው የትምህርት ቤቶች ውድድር መቀዛቀዙ የሀገሪቱን ዕምቅ የስፖርት አቅም እንዳንጠቀም እንቅፋት የፈጠረ መሆኑን አንድ ጥናት አመለከተ። የቅዱስ ጊዮርጊስ ስፖርት ማህበር ከሰላም ሚኒስቴር፣ ከባህልና ቱሪዝም ሚኒስቴርና ከኢትዮጵያ እግር ኳስ ፌዴሬሽን ጋር በመሆን “የስፖርታዊ ጨዋነት ምንጮች” በሚል ፅንሰ ሃሳብ ለሁለት ቀናት በተካሄደው ውይይት ላይ የቀረበው ጥናት እንዳመለከተው በኢትዮጵያ ከሃምሳ አመት በፊት የነበሩ የትምህርት ቤት ውድድሮች ጠንካራ ስፖርተኞችን ከማፍራት አንጻር የተሻለ ውጤታማ ነበሩ:: ጥናታዊ
ጽሁፉ በአዲስ አበባ ዩኒቨርሲቲ የስፖርት ሳይንስ መምህር ዶክተር ዘሩ በቀለ የቀረበ ሲሆን፤ ከ20 ዓመት ወዲህ ያለው የትምህርት ቤቶች ውድድር ባለመጠናከሩ የሀገሪቱ ዕምቅ የስፖርት አቅም ቀንሷል። የትምህርት ቤቶችና የከፍተኛ ትምህርት ተቋማት ስፖርት ውድድሮችን አስመልክቶም ግልፅ ችግሮች ቀርበዋል። ዶክተር ዘሩ እንደገለፁት የችግሩ ዋነኛ ምክንያት የትምህርት አደረጃጀቱ የስፖርት ስነ-ምግባርን የዘነጋ መሆኑ ነው:: በዚህም
«ያልሰራነውን ነገር እየጠበቅን ነው የምንገኘው፤ ትምህርት ቤቶችን ገድለናቸዋል» ሲሉ ገልጸዋል። ከዚህ ቀደም በተደጋጋሚ በስብሰባዎች የትምህርት ፖሊሲው ይስተካከል ሲባል በፌዝ መልኩ እንደሚታይ የጠቀሱት ዶክተር ዘሩ፤ አሁን እየተፈጠረ ያለው ትውልድ በስፖርት ስነ-ምግባር ያልታነፀ እንዲሆን አድርጎታል ብለዋል:: በአሁኑ ወቅት በሃገሪቱ የሚታዩ የስፖርታዊ ጨዋነት ችግሮችም በዚህ ማዕቀፍ ውስጥ ማለፍ ባለመቻሉ የተፈጠሩ መሆናቸውን ነው በጥናታቸው ያመለከቱት:: ስለዚህም ውጤታማ ወደ ነበረውና ትምህርት ቤቶች ለስፖርት ትምህርት በቂ ጊዜ እንዲሰጡ ማድረግ ይገባል ያሉት ዶክተር ዘሩ የውስጥ (የክፍል) ውድድሮችን እያደረጉ ወደ ወረዳ፣ ክፍለ ከተማ እንዲሁም ሀገር አቀፍ ውድድሮች ማደግ አለባቸው ብለዋል። ይህም በግለሰቦች ይሁንታ ሳይሆን በህገ በደንብ መቀመጥ እንዳለበት ጥናት አቅራቢው አስግነዝበዋል። በመድረኩ
ላይም በስፖርታዊ ጨዋነት ሰፊ ውይይት የተደረገ ሲሆን፤ የብሄር ጽንፈኝነት፣ የፌዴሬሽንና የክለቦች አደረጃጀት ችግር፣ የውድድር ፎርማት፣ ሙስና፣ የህግ የበላይነትን አለማክበር፣ የተሳሳተና ኃላፊነት የጎደለው የመረጃ ስርጭት፣… አሁን ላይ ለስፖርታዊ ጨዋነት መደፍረስ እንደ ሁነኛ ምክንያቶች ተነስተዋል። በመሆኑም እነዚህን ችግሮች ሁሉ ሊፈታ የሚችል ራሱን የቻለ የስፖርት ህግ ማዕቀፍ ሊኖር እንደሚገባ ተገልጿል።አዲስ ዘመን ሚያዝያ 21/2011ዳንኤል
ዘነበ